text: Cristina Rita denuncia la indefinició del Govern respecte del futur de l'Escola d'Adults de Maó
  La consellera d'Educació, Núria Riera, ha anunciat avui en el Parlament de les Illes Balears que el conveni signat amb l'Ajuntament de Maó per a la rehabilitació del quarter de Santiago per a la futura instal·lació, en aquest antic edifici, de l'Escola de Persones Adultes de Maó només finançarà una primera fase de les sis que estan previstes. Aquesta primera fase consistirà en la rehabilitació de les teulades i de les façanes del Quarter amb un cost de 600.000 € que pagaran al 50%, meitat i meitat, l'Ajuntament i la Conselleria de les Illes Balears. Aquest anunci s'ha fet en resposta a una pregunta del diputat Manuel Monerris que, justament, era el delegat d'Educació a Menorca quan des d'aquesta Conselleria es va decidir ubicar l'Escola d'Adults de Maó a l'escola Graduada i construir un nou centre d'educació infantil i primària en la Via Ronda de Maó; un centre que no es va fer realitat fins a la legislatura passada governada pels socialistes.
  En acabar l'explicació de la Consellera la diputada menorquina i portaveu del Grup Socialista en Educació, Cristina Rita, ha exposat que sol·licitarà al Govern una còpia del conveni. Rita considera una "estafa" que d'un projecte que pot arribar als 5 milions d'€ el Govern únicament aporti 300.000 € en una primera fase, "sense donar a conèixer la previsió de les altres cinc, que es poden allargar molt en el temps." A més -ha afegit- "la consellera Riera ha dit que per fi es faria realitat la reivindicació de l'Escola de Persones Adultes de Maó, quan justament ha estat el PP qui ha frustrat, en aquesta legislatura, les expectatives del nou local per a l'escola i ha rebutjat totes les esmenes que el Grup Socialista ha realitzat als pressupostos de la Comunitat Autònoma durant aquests darrers anys per tal que comencessin les obres."
  En definitiva Rita ha contraposat la feina i els compromisos del PSOE amb l'actitud i la manera d'actuar del Partit Popular respecte d'aquests projectes. "Amb els socialistes l'Escola de Persones Adultes ja tindria local, amb el PP i amb els seus canvis de criteri (altres exemples són el Conservatori de Música de Maó o el centre sociosanitari del Verge del Toro) tot queda, no només aturat, sinó que enreden a la ciutadania amb promeses electorals que després no compleixen;" ha conclòs la diputada.